ИпэкIэ мэкIуатэ
«Спартак-Налшык» (Налшык) — «Биолог-Новокубанск» (Прогресс) — 1:1 (0:0). Налшык. «Спартак» стадион. ШыщхьэуIум и 12-м. ЦIыху 500 еплъащ.
Судьяхэр: Стрельцов (Дон Iус Ростов), Харченкэ, Пет-ров (тIури Астрахань)
«Спартак-Налшык»: Щоджэн Б., Абазэ, Муслуев, Лелюкаев, Шахтиев, Ахриев, Каркаев (Мэшыкъуэ Хь., 89), Пащты, Медников (Алиев Р., 60), Магомадов, Гугуев.
«Биолог-Новокубанск»: Сиукаев, Янзин, Кучиев, Соколов Д. (Федосеев, 46; Гаврилов Е., 90), Дмитриенкэ (Борисов, 64; Колесников, 87), Гояев, Масютин, Селищев, Феоктистов, Малыш, Моисеев.
Дагъуэ къыхуащIащ: Моисеевымрэ Масютинымрэ.
Топхэр дагъэкIащ: Гугуевым, 68 (пенальтикIэ) (1:0). Гояевым, 80 (1:1).
«Спартак-Налшыкым» гъэ джэгугъуэр къызэрыщIидзам къегъэлъагъуэ етIуанэ дивизионым куэдрэ зыщиIэжьэн мурад зэримыIэр. ЕплIанэ джэгугъуэм ирихьэлIэу налшыкдэсхэм турнир таблицэм еплIанэ увыпIэр щаIыгъщ, я хьэр-хуэрэгъухэм худагъэкIа топийм и жэуапу я гъуэм къыдагъэкIыжар 3 къудейщ. Биджий Хьэсэнбий и гъэсэнхэр хъарзынэу ипэкIэ щокIуатэ Урысейм и Кубокыр къэхьыным ехьэлIа зэпеуэми. ЯпэщIыкIэ «Мэшыкъуэ-КМВ»-р хагъэщIащ, къыкIэлъыкIуэу «Ангушт»-м текIуащ. Прогрессым и командэри ди щIалэхэм куэдкIэ къакIэрыхуркъым — зэIущIищым ящыщу тIум щытекIуащ, зым къыщыхагъэщIащ. ЕплIанэ джэгугъуэм и пэ къихуэу «Биолог-Новокубанск»-м и футболист-хэм загъэпсэхуну зэман нэхъыбэ яIащ, Назаренкэ Леонид и гъэсэнхэр Урысейм и Кубокым щIэбэнхэм яхэткъыми.
Жыджэрагъышхуэ къамыгъэлъагъуэу гупхэм зэпэщIэтыныгъэр къыщIадзащ. Топыр нэхъыбэрэ здэщыIэр джэгупIэ губгъуэм икурат. Iэмал къахукъуэкIмэ, контратакэ закъуэтIакъуэхэр къызэрагъэпэщ мыхъумэ, дэтхэнэ командэри бжыгъэр псынщIэу къызэрызэIуихыным хущIэкъуу пхужыIэнутэ-къым. Махуищ ипэкIэ ирагъэкIуэкIа зэIущIэм иригъэша налшыкдэсхэм я къарур зэрахъумэным иужь итт. И лъэныкъуэмкIэ зыщызыгъэбыда «Спартак-Налшыкым» екIуэлIапIэ хуагъуэтыртэкъым прогрессдэсхэми. Апхуэдэурэ, бжыгъэр къызэIуамыхауэ, япэ Iыхьэм хухаха зэманыр и кIэм нэблэгъащ.
Загъэпсэхуа нэужь «Спартак-Налшыкым» зэIущIэр нэхъ жыджэру къыщIидзэжащ. Магомадовымрэ Гугуевымрэ хьэщIэхэм я гъуэм щIэх-щIэхыурэ екIуалIэрт, арщхьэкIэ ебгъэрыкIуэныгъэм хуэфэщэн кIэух ирагъэгъуэтыфыртэкъым. Апхуэдэхэм ящыщ зым «Биолог-Новокубанск»-м и гъуащхьэтетым хуэкIуэ Гугуевыр Масютиным хабзэр къызэпиуду фIэкIа къыхуэгъэувыIакъым. Ар судьям гулъытэншэу къигъэнакъым — пенальти. Езым къилэжьыжа пенальтир Iэзэу Магомед игъэзэщIащ икIи хэгъэрейхэр япэ иригъэщащ — 1:0.
Футболеплъхэр куэдрэ ежьакъым хьэщIэхэм я жэуапым. Дакъикъэ 12 нэхъ дэмыкIыу Гояевым бжыгъэр зэхуэдэ ищIыжащ — 1:1. Нэхъ лъэщыр зэIущIэм щызэхэмыкIауэ гупхэр зэбгъэдэкIыжащ.
Иджы щыгъуазэ фыхуэтщIынщ Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм хыхьэу иужьу зэхэта джэгугъуэм кърикIуа бжыгъэхэм. Мис ахэр: «Анжи-2» (Мэхъэчкъалэ) — «Армавир» (Армавир) —2:1, «Дружба» (Мейкъуапэ) — «Кубань-2» (Краснодар) — 1:0, «Черноморец» (Новороссийск) — «Спартак-Владикавказ» (Владикавказ) — 1:0, «Краснодар-2» (Краснодар) — «Динамо» (Ставрополь) — 3:1, «Мэшыкъуэ-КМВ» (Псыхуабэ) — «Академия» (Дон Iус Ростов) — 0:0, СКА (Дон Iус Ростов) — «Чайка» (Песчанокопское) — 0:1, «Ангушт» (Нэзрэн) — «Легион Динамо» (Мэхъэчкъалэ) — 2:1.
КъыкIэлъыкIуэ зэIущIэр «Спартак-Налшыкым» Мэхъэчкъалэ щригъэкIуэкIынущ. ШыщхьэуIум и 19-м ди щIалэхэр IущIэнущ «Легион-Динамо»-м.
ЖЫЛАСЭ Замир.
